2018/0233 (COD)

KOMISIJAS PAZIŅOJUMS EIROPAS PARLAMENTAM,



ko izstrādā atbilstīgi Līguma par Eiropas Savienības darbību 294. panta 6. punktam,



par

Padomes nostāju attiecībā uz regulas, ar ko sadarbībai nodokļu uzlikšanas jomā izveido programmu “Fiscalis”, pieņemšanu

1.Konteksts

Datums, kad priekšlikums nosūtīts Eiropas Parlamentam un Padomei

(dokuments COM(2018) 443 final – 2018/0233 COD): 2018. gada 8. jūnijs Eiropas Ekonomikas un sociālo lietu komitejas atzinuma datums: 2018. gada 17. oktobris Eiropas Parlamenta nostājas datums (pirmais lasījums): 2019. gada 17. aprīlis Grozītā priekšlikuma nosūtīšanas datums: nav Padomes nostājas pieņemšanas datums: 2021. gada 10. maijs

2.Komisijas priekšlikuma mērķis

2018. gada 8. jūnijā Komisija pieņēma Priekšlikumu Eiropas Parlamenta un Padomes Regulai, ar ko sadarbībai nodokļu uzlikšanas jomā izveido programmu “Fiscalis”. Ierosinātā programma ir turpinājums programmai “Fiscalis 2020” un tās priekštecēm, kas ievērojami palīdzēja atvieglot un uzlabot sadarbību starp nodokļu iestādēm Savienībā. Jaunā programma turpinās atbalstīt valstu nodokļu iestādes un uzlabot nodokļu politikas īstenošanu, tostarp administratīvo sadarbību.

ES mērķus — cīnīties pret krāpšanu nodokļu jomā, izvairīšanos no nodokļu nemaksāšanas un nodokļu apiešanu, veidot taisnīgāku un pārredzamāku nodokļu sistēmu, kā arī atbalstīt iekšējā tirgus darbību un konkurētspēju — dalībvalstis nevar sasniegt vienas pašas.

Šajā sakarā kopīgiem noteikumiem, koordinācijai un sadarbībai starp dalībvalstu nodokļu iestādēm ir būtiska nozīme, lai sasniegtu šos mērķus un risinātu visas saistītās problēmas. Šāda augsta līmeņa sadarbību un koordināciju var panākt tikai ar centralizētu pieeju, ideālā gadījumā Savienības līmenī.

Komisijas priekšlikuma mērķis ir atbalstīt nodokļu politiku un nodokļu iestādes, lai palielinātu nodokļu pārredzamību un uzlabotu administratīvo sadarbību, cita starpā apmainoties ar attiecīgu informāciju nodokļu jomā, nodrošinot līdzekļus un finansiālu atbalstu spēju veidošanas darbībām administratīvajā un informācijas tehnoloģiju (IT) jomā, kā arī operatīvo sadarbību.

Programmā paredzēts, ka ES intervence koncentrēsies uz efektīvu mehānismu (un nepieciešamo IT rīku) izveidi administratīvai sadarbībai, lai valstu nodokļu iestādēm nodrošinātu efektīvus instrumentus cīņai pret krāpšanu nodokļu jomā, izvairīšanos no nodokļu maksāšanas un nodokļu apiešanu.

Administratīvās sadarbības ietvaros svarīgi elementi ir attiecīgās Eiropas elektroniskās sistēmas, kas ļauj dalībvalstu nodokļu iestādēm apmainīties ar informāciju. Programma “Fiscalis” sniegs dalībvalstīm finansiālu un tehnisku atbalstu šīm elektroniskajām sistēmām saistībā ar administratīvo sadarbību nodokļu jomā Eiropas Savienībā.

Šajā ziņā Komisija un dalībvalstis nodrošinās priekšlikuma IV nodaļā minēto Eiropas elektronisko sistēmu pienācīgu izstrādi un darbību. Tās regulāri koordinēs savas attiecīgās intervences un vienosies par visiem aspektiem, kas vajadzīgi, lai nodrošinātu Eiropas elektronisko sistēmu ekspluatējamību, savienojamību un pastāvīgus uzlabojumus.

Lielākā daļa no ierosinātā budžeta tiks veltīta IT spēju veidošanas darbībām, lai gan ierosinātā programma ietver sanāksmes un līdzīgus ad hoc pasākumus, uz projektiem balstītu strukturētu sadarbību un cilvēku kompetences un spēju veidošanas pasākumus, kuros dalībvalstis un to amatpersonas var brīvprātīgi piedalīties. Šo darbību vispārējais mērķis ir uzlabot administratīvo sadarbību un uzlabot dalībvalstu administratīvās spējas nodokļu uzlikšanas jomā.

3.Komentāri par Padomes nostāju

Padomes nostāja, kas pieņemta pirmajā lasījumā, pilnībā atspoguļo starp abiem likumdevējiem 2021. gada 26. martā panākto vienošanos (kura apstiprināta 2021. gada 30. martā). Šīs vienošanās galvenie punkti ir šādi:

– programmas ilgums ir no 2021. gada 1. janvāra līdz 2027. gada 31. decembrim;

–programmas galvenie mērķi ir šādi: atbalstīt nodokļu iestādes un nodokļu uzlikšanu, lai uzlabotu iekšējā tirgus darbību; veicināt Savienības konkurētspēju un godīgu konkurenci Savienībā; aizsargāt Savienības un tās dalībvalstu finanšu un ekonomiskās intereses, tostarp aizsargāt šīs intereses pret krāpšanu nodokļu jomā, izvairīšanos no nodokļu maksāšanas un nodokļu apiešanu; un uzlabot nodokļu iekasēšanu. Programmas konkrētie mērķi ir šādi: atbalstīt nodokļu politiku un Savienības tiesību aktu īstenošanu nodokļu jomā; veicināt sadarbību starp nodokļu iestādēm, tostarp nodokļu informācijas apmaiņu; un atbalstīt administratīvo spēju veidošanu, tostarp cilvēku kompetenci un Eiropas elektronisko sistēmu izstrādi un ekspluatāciju.